Ritratt: Angelo Muscat (Facebook)  Bejn it-13 u s-16 ta' Settembru 2021, it-Tenur żagħżugħ Għawdxi Angelo Muscat minn Għajnsielem se jkun qed ikanta waqt sensiela ta' Lunchtime concerts fi ħdan l-MECMA, il-Middle East Classical Music Academy li qed isiru fil-Musical Hall, Jumeirah Zabeel Saray Hotel ta' Dubaj fil-United Arab Emirates. Din l-Akkademja Mużikali hija organizzata mill-European Foundation for the Support of Culture (EUFSC). Muscat ser jinterpreta 'Kuda Kuda' mill-Opra 'Oregin' ta' Tchaikovsky, 'Brindisi' mill-Opra La Traviata flimkien mas-Sopran Nicola Said u 'Funiculi, Funicula' ta' Luigi Denza flimkien mal-mezzo sopran Claire Ghigo. Hekk kif jiġi lura, dan it-Tenur żagħżugħ Angelo Muscat se jkun qed jieħu sehem f'kunċert li sa jsir fil-Knisja Parrokkjali tal-Madonna ta' Loreto f'Għajnsielem il-Ħadd filgħaxija, 19 ta' Settembru fit-8.30pm u li fih se jkun qed jieħu sehem il-kantant Fra Alessandro, patri Franġiskan minn Assisi li beda bħala mastrudaxxa ma' dan l-Ordni Frangiskan u llum sar figura mondjali bil-vuċi sabiħa tiegħu. Fl-istess kunċert sa jkunu qed jieħdu sehem il-JP2 String Quartet, l-Urbanus Junior Choir, flimkien mas-solisti s-sopran Yvonne u Ruth Portelli, il-Baxx Noel Galea, il-mezzo sopran Hilda Grima, ilkoll taħt id-direzzjoni ta' Mro Dr John Galea. Minħabba l-problemi li ġabet magħha din il-pandemija, biex wieħed jikseb post irid jibbukkja qabel billi ċċemplu fuq in-numru 99622620. Dan it-tagħrif twassal mill-Knisja Parrokjali tal-Madonna ta' Loreto, Ghajnsielem.